NMB: Mettler stap uit vergadering | Netwerk24
NMB: Mettler stap uit vergadering
Deur Lynn Wiliams 27 Augustus 2018 16:07
Fikile Xasa, Oos-Kaapse LUR vir samewerkende regering en tradisionele sake, gaan inderhaas ’n afgevaardigde stuur om die Nelson Mandelabaai-metro se raadsvergadering oor te neem.
Dit kom nadat Johann Mettler, die stadsbestuurder, sy goed opgepak en by die raadsaal uitgeloop het.
Mettler en lede van die opposisiepartye het koppe gestamp oor Mettler se aankondiging dat daar ’n pos in die raad beskikbaar is nadat die DA vir Mbulelo Manyati geskors het.
Voordat Mettler geloop het, was die opposisie vasbeslote dat hulle wél ’n kworum het, met Manyati ingesluit. Hulle wou hê Mettler moet die verkiesingsproses van ’n nuwe speaker hanteer.
Die opposisie is van mening dat Manyati ’n raadslid bly omdat hy sy skorsing gaan teenstaan.
Mongameli Bobani van die UDM sê Manyati bly ’n raadslid hangende die appèlproses teen sy skorsing.
Die opposisie wag nou vir verdere instruksies van Xasa.
Mettler wou later, volgens 'n SMS-boodskap, sy aankondiging terugtrek dat daar 'n oop pos in die raad bestaan. Mettler het glo die SMS aan die raad gestuur.
Die ANC se Rory Riorden het die SMS aan lede van die opposisiepartye voorgelees.
Volgens dié SMS het Mettler regsadvies gaan inwin ná sy aankondiging.
Hy wil luidens die SMS Dinsdag 'n raadsvergadering belê, maar lede van die opposisie weier.
Die opposisie is dit eens dat hulle eerder vir instruksies gaan wag van Xasa.
Daar is tans niemand aan die stuur van die raadsvergadering nie.
Meer oor: Johann Mettler | Raadsvergadering | Nelson Mandelabaai-Metro
DA-lid van Baai nou 'n ANC-lid ná pouse
NMB: Speaker in Baai pas uit pos onthef